Presidenti Obama i ofron mbështetjen amerikane Ugandës
Dy shpërthime të djelën në Kampala lanë të vrarë 74 njerëz, ndërkohë që po shikonin ndeshjen finale të Botërorit 2010
Presidenti amerikan Barak Obama i tha dje presidentit ugandas Yoweri Museveni se Shtetet e Bashkuara do të ofrojnë çfarëdo ndihme që kërkon qeveria e tij gjatë hetimeve për dy sulmet e djeshme me bombë, të cilat lanë të vrarë 74 veta. Korrespodenti i Zërit të Amerikës Dan Robinson njofton nga Shtëpia e Bardhë. Zotimi i presidentit u bë i ditur në një bisedë telefonike me udhëheqësin e Ugandës pas sulmeve në Kampala, ku u vranë dhjetëra njerëz. Zëdhënësi i Shtëpisë së Bardhë Robert Gibs njofton: Zoti Gibs tha se ndihma amerikane deri tani ka të bëjë me pjesëmarrjen e Zyrës Federale të Hetimeve (FBI). Një zëdhënës i grupit të armatosur somalez “al-Shabab”, i cili ka lidhje me al-Kaidën, thotë se grupi i tij është përgjegjës për sulmet, të cilat ndodhën ndërsa tifozët e futbollit po ndiqnin transmetimin e finales së Botërorit. Zyrtari i al-Shababit tha se sulmet u kryen në hakmarrje ndaj Ugandës për pjesëmarrjen e saj në operacionet paqeruajtëse të Bashkimit Afrikan në Somali. Lidhur me këtë deklaratë, zëdhënësi i Shtëpisë së Bardhë Robert Gibs tha se al-Shabab kishte kërcënuar popullin dhe qeverinë e Ugandës në të kaluarën për shkak të rolit paqeruajtës të Ugandës. Duke shtuar se nuk është ende e qartë se kush është përgjegjës për shpërthimet, zoti Gibs tha se sulmet dërgojnë një mesazh të qartë: Ndër të vrarët ishte edhe një punonjës amerikan i një organizate humanitare, i cili ndodhej në njërin nga lokalet, një restorant etiopian në Kampala. Presidenti Museveni dhe qeveria e tij kanë marrë mesazhe mbështetjeje nga shumë udhëheqës botërorë, menjëherë pas sulmeve. Uganda ka rreth katërmijë trupa që po shërbejnë në kuadër të forcës paqeruajtëse të Bashkimit Afrikan në Somali.